**Informatīvais ziņojums**

**„Par XXV Vispārējo latviešu dziesmu un XV Deju svētku**

**īstenošanai piešķirtā finansējuma izlietojumu”**

Rīgā, 2013

Informatīvais ziņojums „Par XXV Vispārējo latviešu dziesmu un XV deju svētku īstenošanai piešķirtā finansējuma izlietojumu” (turpmāk – informatīvais ziņojums) sagatavots, lai nodrošinātu Dziesmu un deju svētku tradīcijas ilgtspēju.

**I. Esošās situācijas apraksts**

Saskaņā ar Ministru kabineta Ministru kabineta 2012.gada 19.septembra rīkojumu Nr.448 „Par XXV Vispārējo latviešu dziesmu un XV Deju svētku norises laiku un vietām”, XXV Vispārējie latviešu Dziesmu un XV Deju svētki (turpmāk – Svētki) norisinājās Rīgā no 2013.gada 30.jūnija līdz 7.jūlijam. Svētkos pavisam kopā piedalījās 40 600 dalībnieku no Latvijas, latviešu diasporas ārvalstīs un ārvalstu viesu kolektīviem. Latvijas 1610 māksliniecisko kolektīvu sagatavošanās procesu līdz Svētkiem un to līdzdalību Svētkos koordinēja un nodrošināja 117 Latvijas pašvaldības.

Pamatojoties uz Dziesmu un deju svētku likuma 9.panta pirmās daļas 1.punktu, no valsts budžeta tiek piešķirts finansējums Vispārējo latviešu dziesmu un deju svētku dalībnieku naktsmītņu un ēdināšanas izdevumu segšanai svētku laikā. Saskaņā ar informatīvo ziņojumu „Par XXV Vispārējo latviešu Dziesmu un XV Deju svētku sagatavošanas un sarīkošanas budžetu”, Ministru kabineta 2012.gada 10.jūlija sēdes protokolu Nr.39 49§ un likumu „Par valsts budžetu 2013.gadam”, Svētku dalībnieku naktsmītņu un ēdināšanas izdevumu segšanai Svētku laikā tika piešķirts finansējums 975 000 LVL apmērā. Nepieciešamais finansējuma apmērs Svētku dalībnieku ēdināšanas un naktsmītņu izdevumiem tika aprēķināts, ņemot vērā to, ka Svētkos piedalīsies 39 000 dalībnieku (plānotais dalībnieku skaits), viens dalībnieks svētkos vidēji uzturas 5 dienas, izmaksas dienā tika noteiktas 5 LVL.

1.1.tabula

Piešķirtais finansējums XXV Vispārējo latviešu Dziesmu un XV Deju svētku nodrošināšanai

|  |  |  |  |  |  |
| --- | --- | --- | --- | --- | --- |
|  | **Izdevumu tāmes kopsumma apstiprināts MK 11.07.2012.****(LVL)** | **Valsts budžeta dotācija (LVL)**  | **Pašu ieņēmumi (LVL)**  | **Ziedojumi kopā 2012.gadā un 2013.gadā (LVL)** | **Precizēts svētku budžets ar plānotajiem papildus ziedojumiem un ieņēmumiem (LVL)**  |
| **Ieņēmumi kopā** | 2 986 387 | 2 431 720 | 554 667 | 585 478 | 3 571 865 |
| **Izdevumi kopā** | 2846230 | 2 291 563 | 554 667 | 585 478 | 3 431 708 |
| **Atlikums** | 140157 | 140 157 | 0 | 0 | 140 157 |

Transferta pašvaldībām noteiktam mērķim sadali administrēja Svētku rīkotājs Latvijas Nacionālais kultūras centrs (turpmāk – Centrs), slēdzot finansējuma līgumus ar 117 pašvaldībām, atbilstoši katra Svētku dalībnieka līdzdalībai Svētkos (mēģinājumos un pasākumos/koncertos). Finansējums pašvaldībām tika piešķirts precīzi uzskaitot dienu skaitu, kuras attiecīgās pašvaldības Svētku dalībnieki pavada Svētkos un kurās Svētku dalībniekam nepieciešamas naktsmītnes un/vai ēdienreizes (atkarībā no līdzdalības – viena līdz trīs ēdienreizes dienā). Respektīvi, vienas pašvaldības ietvaros aprēķins katram mākslinieciskajam kolektīvam tika veikts pēc sekojoša algoritma: kolektīva dalībnieku skaits x 5 LVL x Rīgā pavadīto dienu skaits. Ja konkrētais kolektīvs kādu no dienām Rīgā pavadīja daļēji (iebraucot vakarā Rīgā, t.sk. vakariņojot un nakšņojot), tad par to katram kolektīva dalībniekam tika piešķirti 2.30 LVL (1.10 LVL – naktsmītnes un 1.20 LVL ēdināšana- vakariņas).

1.2. tabula

Transferts pašvaldībām noteiktam mērķim XXV Vispārējo latviešu Dziesmu un XV Deju svētku dalībnieku ēdināšanas un naktsmītņu nodrošināšanai

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Dalībnieku skaits**  | **Izmaksas (ēdināšana, naktsmītnes)** | **Summa** | **Dalībnieki, kas iebrauc iepriekšējā dienā, skaits** | **Summa par 1 dalībn. iepr.dienā (1.20 - vakariņas; 1.10 - naktsm.)** | **Papildus izmaksas** | **Summa kopā** |
|
|
|
| **KOPĀ (Izpilde)** | 37 586 | ~ 5.00 | 817 897 | 10 095 |   | 22 690 | 834 843 |
| Apstiprinātais finansējums transfertiem pašvaldībām noteiktam mērķim: | 975 000 |
| **Starpība (neizlietotais finansējums):** | **140 157** |

Finansējuma ietaupījums radās arī tādēļ, ka Rīgas pilsētas pašvaldība un Pierīgas reģiona pašvaldības lielākoties neizmantoja nakstmītņu pakalpojumus Rīgas pilsētā Svētku laikā.

Detalizēti veiktās uzskaites rezultātā augstākminētajam mērķim tika izlietots mazāk sākotnēji plānoto un valsts budžeta pieprasījumā piešķirto budžeta līdzekļu. No piešķirtā valsts budžeta finansējuma Svētku dalībnieku naktsmītņu un ēdināšanas izdevumu segšanai 975 000 LVL apmērā tika izlietoti finanšu līdzekļi 834 843 LVL apmērā, neizlietotais finansējums kopā ir 140 157 LVL (skat 1.2.tabula).

**II. Priekšlikums par neapgūtā finansējuma izlietojumu**

 Svētku 62 pasākumu mākslinieciski augstvērtīgo kvalitāti apliecināja sabiedrības ārkārtīgi lielā interse un pasākumu apmeklētība (svētku 21 maksas un 41 bezmaksas pasākumus kopā apmeklēja apmēram 500000 interesenti; maksas pasākumos izpirkti 96% biļešu – svētkos līdz šim augstākais rādītājs). Svētku mākslinieciskā kvalitāte lielā mērā ir atkarīga no regulāra svētku dalībnieku jeb amatieru māksliniecisko kolektīvu darba svētku starplaikā, piedaloties iknedēļas mēģinājumos, vietēja, reģionāla un nacionāla līmeņa starpsvētku pasākumos, kopmēģinājumos, skatēs u.c.

Līdzās kopdziedāšanai (īpaši *accapella* manierē) un kopā dejošanai, kas ir vēsturiskas Dziesmu un deju svētku tradīcijas sastāvdaļas, būtiskas tradīcijas iezīmes ir arī tautas tērpu valkāšana (raksturīga koriem, deju kolektīviem, koklētāju ansambļiem) un kopmuzicēšana vai individuālu programmu nodrošinājums (raksturīga pūtēju orķestriem un koklētāju anasmbļiem). Visu minēto elementu uzturēšana un savstarpēja sintēze sekmē Dziesmu un deju svētku tradīcijas kā UNESCO Cilvēces mutvārdu un nemateriālā kultūras mantojuma meistardarba (turpmāk – UNESCO meistardarbs) ilgtspēju, par kuru kopīgi jārūpējas gan valsts, gan pašvaldību, gan privātajam sektoram un dalībniekiem.

Ņemot vērā to, ka valsts budžeta finansējums Svētku dalībnieku naktsmītņu un ēdināšanas izdevumu segšanai netika izmantots pilnībā, nepieciešams neapgūto valsts budžeta finansējumu 140 157 LVL apmērā novirzīt māksliniecisko kolektīvu dalībnieku tautas tērpu vai atsevišķu to detaļu iegādei, kā arī mūzikas instrumentu iegādei.

Neapgūtā Svētku finansējuma novirzīšanu minētajam mērķim 2013.gada 18.septembra sēdē konceptuāli ir atbalstījusi Dziesmu un deju svētku padome.

Iespēja finansējumu novirzīt tautas tērpu vai atsevišķu to detaļu iegādei ir nozīmīgs ieguldījums māksliniecisko kolektīvu kvalitatīvai darbībai Dziesmu un deju svētku tradīcijas ilgstpējas kontekstā. Tradīcijai atbilstoša tautas tērpu izgatavošana un valkāšana ir viens no kritērijiem, kāpēc Dziesmu un deju svētku tradīcijas tika atzīta par UNESCO meistardarbu. Tāpēc Dziesmu un deju svētku tradīcijas saglabāšanā un attīstībā iesaistītajiem mākslinieciskajiem kolektīviem tautas tērpi ir nepieciešamība tradīcijas korektai reprezentācijai gan Latvijā, gan ārpus tās. Dziesmu un deju svētku tradīcijā vēsturiski ir iesaistīti arī instrumentālās mūzikas (pūtēju orķestri, koklētāju ansambļi) kolektīvi, kuru galvenais faktors tradīcijas atspoguļojumam (solo vai kolektīvā) ir kvalitatīvs mūzikas instruments. Gan tautas tērpi vai to detaļas, gan mūzikas instrumenti ir ilgermiņa ieguldījums konkrētu Latvijas mākslinieicsko kolektīva darbībā.

Finansējumu plānots piešķirt mākslinieciskajā kvalitātē labākajiem pašvaldību teritorijās esošajiem mākslinieciskajiem kolektīviem Rīgā un Latvijas reģionos – koriem, deju kolektīviem, pūtēju orķestriem un koklētāju ansambļiem, kuri gatavoja un Svētku pasākumos izpildīja koprepertuāru un Svētku fināla skatēs ieguva augstākās godalgotās vietas – Lielo balvu, 1. vietu, 2.vietu un 3.vietu.

Katru no mākslinieciskajiem kolektīviem – Svētku fināla skašu uzvarētājiem, atbilstoši Svētku fināla skašu nolikumos iekļautajiem kritērijiem, individuāli vērtēja Centra apstiprināta žūrija, kurā piedalījās arī starptautiskie eksperti. Augstāko godalgoto vietu ieguvēji Svētku fināla skatēs demonstrējuši augstāko māksliniecisko sniegumu (ar dažu punktu pārsvaru Lielajai balvai un 1.vietai) visos konkrētā Svētku fināla skates nolikumā iekļautajos kritērijos: vokālā/instrumentālā izpildījuma tehnika, mākslinieciskais izpildījums, tehniskais izpildījums, mākslinieciskā kolektīva kopskats.

Ņemot vērā tērpu un mūzikas instrumentu izcenojumus, finansējums būtu nenovērtējams atbalsts un stimuls Svētkos profesionālu Latvijas un ārvalstu ekspertu (žūriju) novērtēto izcilāko māksliniecisko kolektīvu kvalitatīvai turpmākai darbībai, sagatavojot un prezentējot mākslinieciskās programmas laika posmā starp kārtējiem Vispārējiem latviešu Dziesmu un deju svētkiem Latvijā un ārvalstīs, kā arī gatavojoties nākamajiem – 2018.gada Dziesmu un deju svētkiem.

Kopskaitā finansējums tiktu sadalīts 76 Latvijas mākslinieciskajiem kolektīviem – 23 koriem, 21 deju kolektīvam, 23 pūtēju orķestriem un 9 koklētāju ansambļiem, atbilstoši iegūtajam ekspertu (žūrijas) novērtējumam:

* Lielās balvas un 1.vietas ieguvējiem: 9 koriem, 7 deju kolektīviem, 7 pūtēju orķestriem un 4 koklētāju ansambļiem - katram piešķirot 2340 LVL;
* 2.vietas ieguvējiem: 7 koriem, 7 deju kolektīviem, 12 pūtēju orķestriem un 3 koklētāju ansambļiem - katram piešķirot 1750 LVL;
* 3.vietas ieguvējiem: 7 koriem, 7 deju kolektīviem, 4 pūtēju orķestriem un 2 koklētāju ansambļiem – katram piešķirot 1310 LVL.

Finansējuma apmērs katram mākslinieciskajam kolektīvam tika aprēķināts sekojoši: transferta pašvaldībām noteiktam mērķim atlikums140 130 LVL matemātiski izdalīts ar kolektīvu skaitu - 76. Tālākie aprēķini katram konkrētajam kolektīvam tika veikti, pieņemot, ka Lielās balvas un 1.vietas ieguvējiem pienākas finansējums 100% apmērā, 2.vietas ieguvējiem 75 % apmērā no 1.vietas finansējuma, savukārt 3.vietas ieguvējiem 75% no 2.vietas finansējuma apmēra.

Centrs finansējumu pārskaitīs pašvaldībām piešķiršanai Latvijas labākajiem mākslinieciskajiem kolektīviem atbilstoši informatīvā ziņojuma 1.pielikumam un 2.pielikumam.

**III. Kopsavilkums**

No valsts budžeta piešķirto un neapgūto finansējumu 140 157 LVL apmērā Vispārējo latviešu dziesmu un deju svētku dalībnieku naktsmītņu un ēdināšanas izdevumu segšanai svētku laikā plānots izmantot 140 130 LVL apmērā, sadalot to 76 Latvijas izcilākajiem mākslinieciskajiem kolektīviem –23 koriem, 21 deju kolektīvam, 23 pūtēju orķestriem un 9 koklētāju ansambļiem tautas tērpu, to detaļu vai arī mūzikas instrumentu iegādei, atbilstoši katra kolektīva iegūtajam profesionālu Latvijas un ārvalstu ekspertu (žūriju) novērtējumam Svētku fināla skatēs:

* Lielās balvas un 1.vietas ieguvējiem: 9 koriem, 7 deju kolektīviem, 7 pūtēju orķestriem un 4 koklētāju ansambļiem - katram piešķirot 2340 LVL;
* 2.vietas ieguvējiem: 7 koriem, 7 deju kolektīviem, 12 pūtēju orķestriem un 3 koklētāju ansambļiem - katram piešķirot 1750 LVL;
* 3.vietas ieguvējiem: 7 koriem, 7 deju kolektīviem, 4 pūtēju orķestriem un 2 koklētāju ansambļiem - katram piešķirot 1310 LVL.

Kultūras ministre D.Melbārde

 Vīza: Valsts sekretārs G.Puķītis

28.11.2013.

1377

S.Pujāte

Tālr.67228985; fakss 67227405

Signe.Pujate@lnkc.gov.lv